Kliūčių, galinčių trukdyti moterims patirti išsvajotąjį orgazmą, yra ne viena. Didele dalimi prie to prisideda įvairios racionalios arba neracionalios baimės: moterys bijo neplanuoto nėštumo, bijo, kad jų tariami išvaizdos trūkumai mylimojo akyse jas daro nepatraukliomis, bijo orgazmo metu atrodyti kvailai ir pan. Nuovargis, stresas, įtampa ir kitos aplinkybės irgi pagrįstai gali būti vadinamos orgazmų „žudikais“. Patiriant ilgalaikį stresą, įtampą ar jaučiant nuovargį, atsipalaiduoti yra itin sunku, o tai yra tiesioginė kliūtis orgazmui pasiekti.
Kliūtimi patirti orgazmą gali būti ir įnirtingas orgazmo siekimas. Skamba, žinoma, keistai, tačiau įrodyta, kad moterys, kurios intymių žaidimų metu įsitempia ir laukia orgazmo, dažniausiai jo nepatiria. Taip yra todėl, kad sekso metu jos nesimėgauja procesu, o tiesiog orientuojasi į pagrindinį tikslą. Ši „bėda“ dažniausiai „kankina“ moteris, kurios linkusios viską apskaičiuoti ir analizuoti. Sakoma, kad poros, kurios audringai pykstasi, dar audringiau taikosi miegamajame. Tame yra tiesos, tačiau jei moterys jaučia pyktį, nuoskaudą ar nepagarbą savo partneriui, intymūs santykiai moterų orgazmais dažniausiai nesibaigia. Orgazmą moterims sunku patirti ir tada, kai savo partneriams jos nebejaučia seksualinio potraukio.